
Për disa shtesa dhe ndryshime në vendimin nr.787, datë 14.12.2005 të këshillit të ministrave “Për përcaktimin e kritereve, të procedurave dhe të masës së ndihmës ekonomike”, të ndryshuar

Në mbështetje të nenit 100 të Kushtetutës, të neneve 10, 19, pika 3, 20, pika 2, 29, pika 10, e 35, të ligjit nr.9355, datë 10.3.2005 “Për ndihmën dhe shërbimet shoqërore”, të ndryshuar, dhe të ligjit nr.10 190, datë 26.11.2009 “Për buxhetin e vitit 2010”, të ndryshuar, me propozimin e Ministrit të Punës, Çështjeve Sociale dhe Shanseve të Barabarta, Këshilli i Ministrave

Vendosi:

Në vendimin nr.787, datë 14.12.2005 të Këshillit të Ministrave, të ndryshuar, të bëhen këto shtesa dhe ndryshime:
1. Pas shkronjës “ç” të pikës 1, shtohet shkronja “d”, me këtë përmbajtje:
“d) Viktimat e trafikimit, pas daljes nga institucionet e përkujdesit shoqëror deri në çastin e punësimit të tyre.”.
2. Pas pikës 7 shtohet pika 7/1, me këtë përmbajtje:
“7/1.Viktima e trafikimit paraqet dokumentacionin e mëposhtëm:
a) Kopjen e noterizuar të letërnjoftimit;
b) Vërtetimin si punëkërkues i papunë, të lëshuar nga zyra përkatëse e punësimit;
c) Vërtetimin e daljes nga institucionet e përkujdesit shoqëror për viktimat e trafikimit.”.
3. Në pikën 14, pas fjalëve “… apo anëtarëve të saj…” shtohen “…dhe kategorive përfituese sipas pikës 1 të vendimit…”.
4. Pas pikës 18 shtohet pika 18/1, me këtë përmbajtje:
“18.1 Masa e ndihmës ekonomike për viktimat e trafikimit është 3000 (tre mijë) lekë në muaj. Kjo ndihmë ekonomike përfitohet pas daljes nga institucionet e përkujdesit shoqëror, deri në çastin e punësimit të tyre.”.
5. Efektet financiare, që rrjedhin nga zbatimi i këtij vendimi, të përballohen nga buxheti i vitit 2010, miratuar për Ministrinë e Punës, Çështjeve Sociale dhe Shanseve të Barabarta.
Ky vendim hyn në fuqi pas botimit në Fletoren Zyrtare dhe i shtrin efektet financiare nga data 1 tetor 2010.

